Rooikappie en Wolf – die VOLLE waarheid! | Dellie se Dinge
Rooikappie en Wolf – die VOLLE waarheid!
Julie 22, 2011 · Filed under Gaste, Snaaks, Stories	Eens op ‘n tyd was daar hierdie dogtertjie gewees wat in Feetjieland, reg langs die Towerwoud, gewoon het.
Eintlik was sy blond maar sy het heeldag met so ‘n rooi mussie op haar kop geloop met die gevolg dat almal in Feetjieland en die Towerwoud haar toe Rooikappie begin noem het.
Vreeslike fraai kind, en tog so lief vir haar Ouma. Ouma het in die nabygeleë Towerwoud gewoon, nie ver van die Houtkapper af nie want hulle twee het saans saam TV gekyk. Survivor was hoog op die lys want die bos was ook maar gevaarlik.
Een goeie dag kry Rooikappie toe ‘n sms van Ouma af waarin sy vra of sy nie asseblief vir haar ‘n paar goedjies uit die dorp sal saambring nie, en dan eet sy sommer middagete saam met Ouma en die Houtkapper. Ouma voel bietjie siekerig en lê bietjie in die bed.
So gesê so gedaan, en Rooikappie is toe daar weg na die naaste – en enigste – Spaar in die dorp. Spaar, want in Feetjieland kry jy nie ‘n franchise van die meer bekende winkel groep in menseland nie. Meeste mense wil dan probeer voorhou dat hulle nie eers in feetjies glo nie!
Toe maak Fielies die Smouskabouter sommer sy eie naam op. Hy wil Spaar ook franchise maar die ander kabouters wil net heeldag sampioensop maak en die feetjies se vlerkies vryf!
En Rooikappie is toe daar weg met haar herwinbare papiersak vol van Ouma se inkopies. ‘n Ses pak Miller Draught’s (eintlik Houtkapper se gunsteling) en die nuutste DSTV gids.
Vat sy toe die voetpaadjie in die donker, donker bos in. En soos sy dieper in die bos in stap, raak dit al hoe stiller en grilleriger en Rooikappie al hoe benouder.
Boomtakke begin lyk soos kwaai Youth League ondersteuners en uile skree HOO HOO terwyl hulle so streep-streep skittery op alles wat beweeg.
Die wind waai onaardig deur die woud en maak snaakse geluide, amper soos ‘n fluitjie wat in ‘n hol pyp geblaas word maar heeltemal anders.
Elke keer as sy vir Ouma gaan kuier gaan dit maar so – maar dis wat jy kry as jy in ‘n woud stap waar PMS feetjies die septer swaai. Al die ander gediertes raak lekker wild van omgekrapgeid oor hulle daai stokkies met die sterretjies op die punte so windgat rondswaai en sommer mossies in boomklim goudvissies verander net omdat hulle vlerkies jeuk.
Maar op hierdie gewraakte dag het Wolf onder ‘n bossie gelê en slaap toe hy Rooikappie hoor vir haarself sing om die vrees te probeer bemeester – “La la la la la la LAAAAAAAA!” sing sy in so ‘n bewestemmetjie nes Pippie Langkous van ouds maar meer op noot.
Wolf hoor dit en word wakker. Sien vir Rooikappie daar verby trippel en besef toe hy is eintlik vreeslik honger!
Net toe hy begin planne maak hoe om haar op te dis vir ete spring Varkie daar agter die een boom uit. Snaakse pienk varkie daai. Groet Rooikappie ewe vriendelik en nooi haar om eers gou saam by Winkie The Poe aan te gaan om ‘n lekker heuning shooter op die proef te stel wat Winkie en Tickler die Tier uitgedink het.
Tickler is oorspronklik van Indië af, maar is gevra om te loop want hy wil net heeldag op alles en almal spring. Hy wou eers ‘n monnik in Tibet word maar het na vele omswerwinge in die woude van Feetjieland opgeëindig en daar groot pelle geraak met Winkie, Varkie en Dom Donkie.
So haak hulle bietjie vas by Winkie se huis en sink ‘n lekker paar heuning shooters. Rooikappie het later gereken dit is seker tyd om te gaan anders word dit donker en DAN wil jy nie in die woud wees nie. Dit was hoeka vroeër die week in die Feetjie Nuus – die weeklikse koerant – dat van die bos monsters bietjie gaan staak en goed rondgooi.
Intussen het die Wolf die storie afgeluister en gehoor sy gaan na Ouma toe. So hy het vooruit gehardloop en toe Ouma se hele dag gaan opneuk. Klop aan die deur en Ouma, wat bietjie doof was, vra wie is daar? Se Wolf so ewe hy verkoop koekies vir die Voortrekkers! Kan jy glo! En Ouma val daarvoor, maak die deur oop en daar staan hierdie dierasie met ‘n bekvol tande.
Die uiteinde is dat Wolf toe vir Ouma vasbind en haar in die een kas inprop. Hy klim toe in Ouma se bed in en trek haar pajamas aan! Daar lê die ou skelm toe en wag vir Rooikappie, sy beplande maaltyd – klaar bestel!
En Rooikappie maak spore want die tyd stap aan en die heuning shooters het gehelp met die moed so die bos lyk bietjie minder spokerig!
By Ouma se huis gekom sien sy die voordeur staan so effens oop. Niks vreemd daaraan nie, so sy stap net in, sit die Miller’s in die yskas en die DSTV gids voor die nuwe platskerm LCD tv neer.
“Oumie” roep sy! “Waar is Oumie”? Kom so ‘n growwe bewe stemmetjie uit die kamer: “Ek is in die bed my kind”!
Rooikappie stap kamer toe en daar lê haar pragtige ouma. So mooi harig en ‘n pragtige lang neus. Huh?! Harig? Lang neus? Wat gaan aan!
“Ouma, maar hoekom is Ouma se stem so diep”?
“Dis maar die baie hoes laasnag my kind”
“En hoekom is Ouma so harig”?
“Ouma het die verkeerde medisyne gedrink my kind, maar dit gaan weer weg na 48 uur”!
“Ouma, hoekom is ouma se ore so groot”?
“Om beter te kan hoor my kind”.
“Ouma, hoekom is Ouma se neus so lank”?
“Om beter te ruik my kind”.
“Ouma – liewe aarde – hoekom is Ouma se TANDE so lank”?!
Spring Wolf daar op uit die bed uit jy sien net komberse waai en bestorm Rooikappie dat Ouma se pajamas so fladder agter hom aan! Arme Rooikappie skrik al daai heuning shooters uit haar gestel uit en gee ‘n benoude gilletjie en struikel so agteruit in die gang in met Wolf agterna!
Rooikappie se ogies staan sommer so wild soos sy uitkoms soek, maar Wolf lê al lank en dink aan hierdie lekker maaltyd en hy grom net en storm agterna. Die kwyl spat in sulke strepe teen Ouma se geraamde Onse Vader doilies vas! Sies!
Dis ‘n dolle jaagtog al in die gang af maar Rooikappie wen net-net en storm by die voordeur uit. Maar net buite die deur haal Wolf haar in en gryp haar aan haar rok om haar te briek.
Gelukkig is daar niks fout met haar stembande nie en sy gee ‘n vervaarde gil wat deur die Towerwoud weergalm soos een van daai Suid Amerikaanse Howler Monkeys wat in touch is met sy vroulike kant.
En net op daardie oomblik is die 7 Dwergies toe mos op pad terug huis toe om hulle daaglikse afspraak met Sneeublertsie na te kom. “Hi Ho, Hi Ho” sing hulle lustig. Omdat hulle klein is, het hulle natuurlik ook ‘n klein long kapasiteit, en moet dus gereeld asemhaal tussen die singery deur.
En dis net op daardie een spesifieke asemteug wat hulle Rooikappie se benoude gil hoor. Soos een man draai hulle om en hardloop in die rigting van die gil! Op pad hardloop hulle by die 3 varkies verby wat besig is om bakstene te vervaardig vir die laaste varkie se huis.
Die varkies sien hier is groot drama en hol agterna.
Gelukkig was dit nie vreeslik ver nie en net toe hulle om die laaste kronkel in die paadjie storm en Ouma se huisie hier voor hulle lê, sien hulle hoe Wolf vir Rooikappie in die huis in trek.
Die 7 dwergies is bietjie stadig en wil nog plannetjies beraam, maar die 3 varkies is nie links nie en een gryp ‘n graaf wat Houtkapper op die kruiwa gelos het, die ander een ‘n rol tou, die derde een het per toeval ‘n pasgemaakte baksteen in sy hand – en daar storm hulle in die huis in!
Voor Wolf nog kon keer bespring daai 3 varkies hom en die een gooi hom met daai baksteen teen sy kop dat sy ogies sommer so wit raak. Toe sy kniegies knak ruk die een vir Rooikappie weg en die een met die graaf hak af en WHAM klap daai graaf neffens Wolf se groot linkeroor vas met ‘n knal wat vensters in Ouma se huisie laat kraak en verf van die mure laat afdop.
Wolf se bene vou onder hom in en hy val neer soos ‘n afgekapte boom. Teen daardie tyd is die Dwergies darem by en onder leiding van Dopey begin hulle Wolf vasbind terwyl Doc help om Rooikappie te kalmeer. Die 3 varkies dop elke kas in die huis om op soek na Ouma en kry haar toe darem in die spenskas – lekker verwilderd oor die helse gebeure van die dag. Arme Ouma!
Toe Rooikappie bietjie bedaar het jaag sy Ouma dadelik 2 Miller’s in om haar te kalmeer en deel die ander 4 uit tussen haar heldhaftige redders. 2 slukke elk en toe is dit tyd om Wolf daar uit te kry.
Vasgebind dat hy soos ‘n skoenlapper larwe lyk kan hy almal net met woeste kyke aangluur en gromgeluide maak, en begin toe die varkies dreig dat hy gaan hyg en blaas en hulle huise skade aandoen.
Op daardie punt gryp Rooikappie ‘n stoflap en prop dit in Wolf se bek in dat hy nie ‘n verdure dreigement kan uitkry nie! Mffff Mfffff Mffff steun hy nog maar toe hy eers die ou Mr Min op die lap proe besef hy vinnig hy moet sy bek hou en fokus om nie te sluk nie.
Die spannetjie heldhaftige redders help toe om hom op te tel en in Houtkapper se kruiwa te sit. En daar gaan hulle met Wolf, die woud in.
“Hi Ho, Hi Ho” sing tot die varkies saam, en hulle maak beurte om die kruiwa te stoot. 2 ure later kom hulle toe uiteindelik by Old Macdonald se plaas uit en Doc stap voor om die boer te gaan opklop want teen daardie tyd was dit darem al goed donker.
Old Macdonald is toe darem heel begeesterd om te help met die bos se groot probleem kind, en onthou toe dat hy ‘n klompie ou skaapvelle in die skuur oorgehou het. Die het hulle toe in ‘n oorpak geprakseer en vir Wolf aangetrek, en hom in een van die leë skaapkampe losgelaat.
En van daardie dag af het Wolf skaapklere gedra, en al die res van die bewoners van die Towerwoud en omliggende streke het baie gelukkig saamgeleef.
En Spaar is nogsteeds nie ‘n Feëtjieland Franchise nie.
Julie 22, 2011 @ 4:21 nm	Hahaha! Dis baie goed!
Julie 22, 2011 @ 4:22 nm	Whahahaha baie goed en ek giggel ook vir Sneeublertsie
Julie 22, 2011 @ 4:31 nm	Dis cool!
ROFL, die fokker het lekker Mr Min geproe.
Julie 22, 2011 @ 4:33 nm	haha”onse vader doilies” :lol:
Julie 22, 2011 @ 4:45 nm	Ja whahahhahahaaa – ek sien die prentjies! :lol:
Julie 22, 2011 @ 4:35 nm	ek luuuuuuuve dit.. pragtige sprokie!!!!! dankie Riaan
Schalk Burger said,
Julie 22, 2011 @ 4:38 nm	Whahahahahaaaaa……………….Damn goed. Ek hou van die manier wat hy al die karakters in die storie bring……….baie baie goed
Julie 22, 2011 @ 4:44 nm	Oh Riaan – dankie vir die een. Ek kan nie ophou giggel nie. Ek hoop jy stuur nog meer van die stories, want jy het ‘n moerse talent wat nie weggesteek moet word nie!
Julie 22, 2011 @ 5:29 nm	Dankie julle. Gee my 2 minute, ek bloos net gou klaar!
Julie 27, 2011 @ 1:05 nm	Ag hoe lekker giggel ek nou :) Onse Vader Doilies en Sneeublertsie hahahaha.
Augustus 3, 2011 @ 1:36 nm	Lekker gelag nou….Dankie Riaan
Augustus 4, 2011 @ 3:14 nm	Oulik.
Augustus 5, 2011 @ 11:38 vm	My genade Emil! Wat ‘n lekker surprise! Hoop alles is wel met jou?
Tiny Goes Retail said,
Oktober 14, 2011 @ 10:19 vm	Ek hou ook van n deli!
Oktober 14, 2011 @ 2:11 nm	good story thought it was great and lakka pic
November 16, 2011 @ 3:55 nm	Ek kom soek julle dan maar hier :(
November 16, 2011 @ 4:31 nm	Lmga Ellakie niemand is hier nie
November 16, 2011 @ 4:32 nm	Ok, hier vertrek ek ook nou eers huistoe. Cheers gigikie :)
Februarie 8, 2012 @ 8:27 nm	Nou hoekom gaan hier niks aan nie.
decades vintage said,
April 17, 2013 @ 9:16 vm	Greate article. Keep posting such kind of information on your blog.
Oor skanse. En skedes Augustus 19, 2015 netjane